ኤምባሲው በዴንማርክ ከሚኖሩ ኢትዮጵያዊያንና ትውልድ ኢትዮጵያዊያን ጋር ውይይት አካሄደ
– እ.ኤ.አ ፌብርዋሪ 8 እና 9 ቀን 2014 ዓ.ም በስዊድን የሚገኘው የኢ.ፌ.ዲ.ሪ ኤምባሲ በዴንማርክ አሁስ እና ኮፐንሃገን ከተማ ከሚኖሩ ኢትዮጵያዊያንና ትውልድ ኢትዮጵያዊያን ጋር በኢትዮጵያ አገራዊና ወቅታዊ ጉዳዮች ዙሪያ ስኬታማ ውይይት አካሂዷል፡፡ በዚህ ወቅት በአገራችን ልማት፣በታላቁ የኢትዮጵያ ህዳሴ ግድብ ግንባታ እና በሌሎች ወቅታዊ ጉዳዮች ላይ ውይይት ያደረጉ ሲሆን በአሁስ በተዘጋጀው መድረክ ከሳዑዲ አረቢያ በቅርቡ ወደ አገራቸው ለተመለሱት ኢትዮጵያዊያን ድጋፍ የሚውል ገንዘብ እና ለታላቁ የኢትዮጵያ ህዳሴ ግድብ ግንባታ የሚውል በቦንድ ሽያጭ እና በስጦታ ገቢ ማሰባሰብ ተችሏል፡፡ በተመሳሳይ በኮፐንሃገን በተዘጋጀው የውይይት መድረክ ለታላቁ የኢትዮጵያ ህዳሴ ግድብ ግንባታ የሚውል የቦንድ ሽያጭ እና ስጦታ የሚውል ገንዘብ የማሰባሰብ ፕሮግራም ተካሄዷል፡፡ በአሁስ በተካሄደው ውይይት ከ200 በላይ ኢትዮጵያዊያን እና ትውልድ ኢትዮጵያዊያን እንዲሁም የኢትዮጵያ ወዳጆች የተሳተፉበት ሲሆን፣ በኮፐንሃገን ከ80 በላይ በድምሩ በሁለቱ ከተሞች ከ280 በላይ የሚደርሱ ኢትዮጵያዊያን እና ትውልድ ኢትዮጵያዊያን ተሳትፈዋል፡፡በውይይቱም ላይ በስዊድን እና በሌሎች የኖርዲክ አገሮች የኢ.ፌ.ዲ.ሪ ልዩ መልዕክተኛ እና ባለሙሉ ስልጣን አምባሳደር ወይንሸት ታደሰ በመገኘት አገራችን እያስመዘገበች ያለዉን ፈጣን የኢኮኖሚ እድገት፣ የ5 ዓመቱ የእድገትና ትራንፎርሜሽን ዕቅድ አፈፃፀም ውጤቶች፣ የታላቁ የኢትዮጵያ ህዳሴ ግድብ ግንባታ ሂደት እና ሌሎች ታላላቅ የመሰረተ ልማት ፕሮጀክቶች ያሉበት ደረጃ ለታዳሚዉ በሰፊዉ ገልፀዋል፡፡ ክብርት አምባሳደር አክለዉም የሳዑዲ ተመላሾችን አስመልክቶ መንግስት የወሰዳቸው እርምጃዎች፣ የዲያስፖራ ተሳትፎ አስፈላጊነት እና ኤምባሲው በቀጣይ በዴንማርክ ከሚኖሩ ኢትዮጵያዊያንና ትውልደ ኢትዮጵያን ጋር በአገራችን ልማት ላይ በተጠናከረ መልኩ ተባብሮ ለመስራት ያለውን ፍላጎትና ዝግጁነት አመልክተዋል፡፡ በመጨረሻም ክቡር አምባሳደር ወይንሸት አገራችን አሁን እያስመዘገበችዉ ያለውን ዕድገት እና የህዳሴው ግድብ ግንባታ በህዝብ ሙሉ ተሳትፎ በማስቀጥል የህዳሴ ጉዞአችንን ወደ ሌላ ምዕራፍ ማሸጋገር እንዳለብን በመግለፅ የህዳሴው ግድብ እስኪጠናቀቅ ድረስ በዴንማርክ የሚኖሩ ኢትዮጵያዊያንና ትውልድ ኢትዮጵያዊያን ድጋፋቸውን እንዲቀጥሉ ጥሪ አስተላልፈዋል፡፡ በውይይቱ ወቅትም የህዳሴውን ግድብ ግንባታ አስመልክቶ የግብፅ እንቅስቃሴ፣ የኢትዮ-ኤርትራ እርቅ ጉዳይ፣የዲያስፖራ ኢንቨስትመንት፣ የመንግስት መኖሪያ ቤት ፕሮግራም ምዝገባ፣ የትውልድ ኢትዮጵያዊ መታወቂያ ካርድ እንዲሁም ከኤምባሲው አገልግሎት አሰጣጥ ጋር በተያያዘ ከኮሚኒቲዉ ጥያቄዎችና አስተያየቶች የተነሱ ሲሆን፣ በኤምባሲው በኩል ምላሽና ማብራሪያ በመስጠት የተሳካ ውይይት ማድረግ ተችሏል፡፡ በመጨረሻም ተሳታፊዎቹ ኤምባሲው በዚህ መልኩ ከኮሚኒቲዉ ጋር መወያየቱ እንዳስደሰታቸው አስተያየታቸውን ገልጸዋል፡፡ (aigaforum)